**Ródoksen arkeologinen museo** (kreik. Αρχαιολογικό Μουσείο Ρόδου, *Archaiologikó Mouseío Ródou*) on arkeologinen museo Ródoksen kaupungissa Ródoksen saarella Kreikassa. Se esittelee saarelta löydettyä pääosin antiikin aikaista esineistöä.

Historia ja rakennus
--------------------

Museon pihaa.
Museo on perustettu vuonna 1914 Ródoksen italialaisvallan aikana. Se toimii keskiaikaisessa Johanniittain ritarikunnan hospitaalissa, joka sijaitsee Ródoksen vanhassa kaupungissa lähellä Suurmestarin palatsia ja satamaa. Sen rakentaminen alkoi vuonna 1440 ja se valmistui vuonna 1489. Rakennus edustaa goottilaista tyyliä, ja siinä on piirteitä myös renessanssiarkkitehtuurista. Rakennus on kaksikerroksinen ja sen keskellä on sisäpiha ja puutarha, joissa on myös museoesineitä. Museo vaurioitui toisessa maailmansodassa ja korjattiin sen jälkeen.

Kokoelmat
---------

Museon kokoelmiin kuuluu esineitä esihistorialliselta ajalta bysanttilaiselle keskiajalle. Kokoelmiin kuuluu muun muassa mykeneläisiä esineitä, kuten koruja; geometrisen, arkaaisen, klassisen, hellenistisen ja roomalaisen kauden veistoksia, keramiikkaa, rakennusten koristeosia, lattiamosaiikkeja, hautakiviä ja piirtokirjoituksia; rodoslaisia leimattuja amforoita; rahoja; sekä kansatieteellistä aineistoa. Löydökset ovat peräisin kaivauksista eri puolilta Ródoksen saarta, muun muassa Ródoksen kaupungista sekä Ialysoksen ja Kameiroksen antiikin aikaisilta hautausmailta; sekä muilta Dodekanesian saarilta, kuten Kárpathokselta ja Nísyrokselta.

Merkittävimpiin museoesineisiin kuuluvat muun muassa Kameiroksesta löydetyt arkaaiset kuros-patsaat ajalta 550–530 eaa.; lakonialainen hydria, jonka kuvitus esittää kahta taistelevaa heerosta, 500-luvulta eaa.; Vroulián tyyppiä edustava kyliks ja Fikélluran tyyppiä edustava pyksis samoin 500-luvulta eaa.; kylpevää Afroditea esittävä niin kutsuttu *Ródoksen Venus*, joka on ensimmäisellä vuosisadalla eaa. valmistettu marmorinen kopio alkuperäisestä veistoksesta 200-luvulta eaa.; Helios-jumalan marmorinen pää 100-luvulta eaa.; Kritonin ja Timaristan hautastele ajalta 420–410 eaa.; sekä Kalliaristan hautastele noin vuodelta 350 eaa.

* Museon pihaa.Museon pihaa.
* Museon puutarhaa.Museon puutarhaa.
* Leijonapatsas museon pihalla.Leijonapatsas museon pihalla.
* Museon keramiikkakokoelmia.Museon keramiikkakokoelmia.
* Astioita kantava terrakotta-aasi, n. 500 eaa.Astioita kantava terrakotta-aasi, n. 500 eaa.
* Punakuviotekniikalla koristeltu pelike, n. 475–450 eaa.Punakuviotekniikalla koristeltu pelike, n. 475–450 eaa.
* Amfora, n. 475–450 eaa.Amfora, n. 475–450 eaa.
* Kritonin ja Timaristan hautastele, 420–410 eaa.Kritonin ja Timaristan hautastele, 420–410 eaa.
* Zeuksen patsas, Kameiros, n. 100-luku eaa.Zeuksen patsas, Kameiros, n. 100-luku eaa.
* Afrodite Aidumene, 100-luku eaa.Afrodite Aidumene, 100-luku eaa.
* Kylpevä Afrodite eli nk. Ródoksen Venus, 1. vuosisata eaa.Kylpevä Afrodite eli nk. *Ródoksen Venus*, 1. vuosisata eaa.
* Bellerofon, Pegasos ja Khimaira lattiamosaiikissa.Bellerofon, Pegasos ja Khimaira lattiamosaiikissa.

Lähteet
-------

1. ↑  Αρχαιολογικό Μουσείο Ρόδου: Ιστορικό Υπουργείο Πολιτισμού και Αθλητισμού. Viitattu 4.4.2016.
2. 1 2 3  Αρχαιολογικό Μουσείο Ρόδου: Περιγραφή Υπουργείο Πολιτισμού και Αθλητισμού.  Arkistoitu 1.2.2010. Viitattu 4.4.2016.
3. 1 2 3  Archaeological Museum of Rhodes *Greek Travel Pages*. Viitattu 4.4.2016.
4. ↑  Archaeological Museum of Rhodes *Greeka.com*. Viitattu 4.4.2016.

Aiheesta muualla
----------------

* Kuvia tai muita tiedostoja aiheesta **Ródoksen arkeologinen museo** Wikimedia Commonsissa